Одељење за инспекцијске послове Управе градске општине Нови Београд   
на основу чл. 10. Закона о инспекцијском надзору, доноси

**ПЛАН ИНСПЕКЦИЈСКОГ НАДЗОРА ОДСЕКА ГРАЂЕВИНСКE ИНСПЕКЦИЈE**

**ЗА 2018. ГОДИНУ**

**УВОД**

Инспекцијски надзор је посао државне управе кога врше органи државне управе, органи аутономне покрајине и органи јединица локалне самоуправе с циљем да се превентивним деловањем или налагањем мера обезбеди законитост и безбедност пословања и поступања надзираних субјеката и спрече или отклоне штетне последице по законом и другим прописом заштићена добра, права и интересе.

План инспекцијског надзора заснива се на утврђеном стању у области инспекцијског надзора и процени ризика.

Инспекција је дужна да спроводи план инспекцијског надзора, осим када постоје нарочито оправдане изузетне околности које је у томе спречавају.

Оперативни циљеви Одсека грађевинске инспекције, Одељења за инспекцијске послове, Управе ГО Нови Београд усмерени су на надзор над применом прописа који регулишу изградњу објеката, бесправно извођење грађевинских радова и одржавање стамбених зграда.

Сврха доношења Плана инспекцијског надзора одсека грађевинске инспекције је већа избалансираност и равномернија покривеност свих области инспекцијског надзора из делокруга рада грађевинске инспекције, повећање ефективности и транспарентности, као и јачање поверења грађана у локалну самоуправу и рад управе ГО Нови Београд

**1. Извршиоци, опрема и организација**

Послове инспекцијског надзора ће обављати 3 инспектора Одсека грађевинске инспекције, Одељења за инспекцијске послове, Управе ГО Нови Београд по планираној територијалнoj подели терена по свим новобеоградским блоковима, насељима или улицама за сваку календарску годину.

За потребе канцеларијског рада и прикупљања неопходних података Одсеку је обезбеђено укупно 5 рачунара и једно моторно возило.

**2. Правни основ**

Одсек грађевинске инспекције, Одељења за инспекцијске послове, Управе ГО Нови Београд поступа сходно одредбама Закона о планирању и изградњи, и Законa о становању и одржавању зграда, Закона о инспекцијском надзору и Закона о озакоњењу објеката, <http://novibeograd.rs/lokalna-samouprava/uprava-gradske-opstine-novi-beograd/odeljenje-za-inspekcijske-poslove>

**3. Врсте и мере у поступку инспекцијског надзора**

Поред редовног - планираног инспекцијског надзора, Одсек грађевинскe инспекцијe, Одељења за инспекцијске послове, Управе ГО Нови Београд врши и:

* ванредне инспекцијске контроле инициране представкама грађана,
* прати и анализира стање у области инспекцијског надзора из делокруга рада грађевинске инспекције са освртом на процене ризика,
* сачињава евиденције и извештаје,
* усклађује и координира инспекцијски надзор са другим инспекцијским органима, комуналном полицијом, МУП-ом и тужилаштвом,
* континуирано ради на унапређењу рада грађевинских инспектора,
* предузима превентивне активности и
* предлаже органима државне управе и јединици локалне самоуправе и другим имаоцима јавних овлашћења предузимање активности и мера на које су овлашћени.

Једно од средстава остварења циља инспекцијског надзора представља превентивно деловање што подразумева тачно и правовремено информисање грађана, пружање стручне и саветодавне подршке и помоћи физичким и правним лицима, објављивање важећих прописа, давање предлога, покретање иницијатива, упућивање дописа са препорукама и сл.

**4. Процене ризика**

Окосницу планирања и вршења инспекцијског надзора чини процена ризика. Зависно од процењеног степена ризика, утврђује се учесталост инспекцијског надзора.

У циљу делотворнијег инспекцијског надзора и сузбијања делатности или активности нерегистрованих субјеката, шеф Одсека грађевинске инспекције усклађује планове инспекцијског надзора, предлаже предузимање заједничких мера и рангира надзиране субјекте према ризичности, зависно од тежине могуће штетне последице и вероватноће њеног настанка, те благовремено и ефикасно реагује када је процењен висок и критичан степен ризика.

Поред праћења и анализе стања у области инспекцијског надзора инструмент процене ризика су и контролне листе помоћу којих се мери усклађеност субјеката са прописима и установљава стање законитости и безбедности у надзираној области.

Контролне листе објављене су на интернет страници ГО Нови Београд: <http://novibeograd.rs/lokalna-samouprava/uprava-gradske-opstine-novi-beograd/odeljenje-za-inspekcijske-poslove>

**5. Редовни инспекцијски надзори**

|  |  |  |  |  |
| --- | --- | --- | --- | --- |
| **Редниброј** | **Активности и контроле** | **Степен ризика** | **Учесталост** | **Период** |
| 1. | Инспекцијски надзор над објектима за које градска општина издаје грађевинску дозволу | Висок | Свакодневно | целе године |
| 2. | Инспекцијски надзор над извођењем радова који се врше на основу Решења о одобрењу за извођење радова | Висок | Свакодневно | целе године |
| 3. | Инспекцијски надзор над спровођењем Законa о становању и одржавању зграда | Средњи | По пријави грађана | целе године |

**6. Ванредни непланирани инспекцијски надзори по представкама грађана**

Поред редовног-планираног инспекцијског надзора, грађевинска инспекција градске општине свакодневно врши пријем и разврставање представки правних и физичких лица и оцењује разлоге за покретање поступака по службеној дужности, а у циљу заштите законитости.

Грађевински инспектори дужни су да у законском року обавесте подносоца представке о предузетим мерама.

**7. Остале планиране активности**

* Анализа представки грађана у циљу процене ризика по областима и територији надзора, и потребе планирања, динамике и учесталости инспекцијског надзора,
* Сачињавање евиденција, извештаја, усклађивање и координиција инспекцијског надзора са другим инспекцијским органима,
* Ажурирање контролних листа и процене ризика на основу утврђеног стања на терену.

**8. Мере и задаци за ублажавање и смањење ризика**

На основу процене ризика и евиденције података о инспекцијском надзору у 2017. години, типологије ризика, утврђеног стања на терену и анализе представки грађана у претходном периоду, у 2018. години планира се појачан инспекцијски надзор субјеката код којих је процењен висок или критичан ризик, и то код:

* субјеката који граде објекте без грађевинске дозволе,
* субјеката који изводе радове без Решења о одобрењу за извођење радова.

С обзиром да није могуће предвидети све неповољне околности, појаве и нарочито обим ванредних надзора, а имајући у виду смањен број извршилаца и повећан обим надлежности у односу на претходне године, Одсек грађевинске инспекције ће у случају промене стања на терену на основу којих је процењен ризик и сачињени план, ускладити процену ризика и план рада са новонасталим околностима.

**НАЧЕЛНИК УПРАВЕ**

**Оливера Вишњић**